Vonnisoplegging in Coligny-saak uitgestelPhillip Schutte en Pieter Doorewaard. Foto: ANA Die saak teen twee mans, wat skuldig bevind is op aanklag dat hulle die 16-jarige Matlhomola Mosweu van Coligny doodgemaak het, is Donderdag in die hooggeregshof in Noordwes uitgestel. Regter Ronnie Hendricks het die saak teen Pieter Doorewaard en Phillip Schutte tot 6 Maart uitgestel. Die staat het aangevoer Mosweu is dood toe hy op 20 April 2017 van ŉ bewegende voertuig afgestamp is. Die twee mans is ook skuldig bevind op aanklag van ontvoering, intimidasie, diefstal en die rig van ŉ vuurwapen. Die verdediging het getuig ter versagting van vonnis en die staat het lewenslange tronkstraf versoek op aanklag van moord, tien jaar op aanklag van ontvoering, twee jaar op aanklag van intimidasie, een jaar op aanklag van diefstal en drie jaar vir die rig van ŉ vuurwapen. Staatsaanklaer Rapula Molefe het gesê die twee het geen berou getoon nie en hulle het nie hul meegevoel betuig met Mosweu se familie nie. Hy het Mosweu se dood as “gruwelik” beskryf. “Die oorledene is dood vir ŉ sonneblom ter waarde van R80,” het Molefe gesê. Adv. Celice Zwiegelaar, vir Doorewaard, het aan die hof gesê hy het berou toon. “Die hof moet tydens vonnisoplegging besluit wat die samelewing nodig het, en nie wat die samelewing wil hê nie. In hierdie geval is lewenslange tronkstraf nie nodig nie.” Adv. Pieter Smit, vir Schutte, het gesê die twee is reeds deur publieke mening veroordeel. Hy het versoek dat die hof in ag moet neem Schutte is getroud en het drie minderjarige kinders. Hy is die enigste broodwinner vir sy gesin. Smit het aan die hof gesê sy kliënt ly ook aan depressie en het reeds 14 kg verloor sedert hy in Oktober 2017 skuldig bevind is. Lees alle vorige berigte oor die Coligny-moordsaak op Maroela Media.